Groot vonds van renosterhorings op lughawe gekryDie 30 stukke renosterhoring was in plastiek toegedraai. Foto: Verskaf ŉ Taakspan het op meer as 30 stukke renosterhoring op die OR Tambo-lughawe beslag gelê as deel van deurlopende optrede om misdaadbedrywighede op die internasionale lughawe te stuit. Lt.kol. Katlego Mogale, polisiewoordvoerder, sê ná onlangse berigte van ŉ toename in renosterhorings in die Ooste wat uit Suider-Afrika kom, het hulle besluit om hul optrede teen uitwaartse vlugte in die vraggedeelte van die Kemptonparkse lughawe op te skerp. “Die multidissiplinêre span op die OR Tambo-lughawe, wat bestaan uit verskeie staatsdepartemente, onder wie lede van die SAPD, doeane en aksyns, en die Lughawensmaatskappy se veiligheidsafdeling, is op hul hoede en werk onverpoos om te keer dat kontrabande van hier af landuit gesmokkel word,” sê Mogale. Terwyl lede van die honde-eenheid talle pakhuise op die lughawe deursoek het, het hulle afgekom op ŉ pakhuis waar ŉ vrag nog verpak is om landuit geneem te word. “ŉ Hond van die eenheid het positief gereageer op ŉ vrag wat vir ŉ bestemming in die Midde-Ooste bestem was,” sê hy. Nadat die vrag met die hand deursoek is, het die eenheid se lede op deurmatjies en gelamineerde laaghout afgekom. By nadere ondersoek het hulle 30 stukke renosterhoring wat toegedraai was in plastiek gekry waar dit onder die gelamineerde stukke hout versteek was.